KIRJALLINEN KYSYMYS E-3144/02 esittäjä(t): Herbert Bösch (PSE) komissiolle. Bulgariassa toteutetut yksityistämiset.



Virallinen lehti nro 137 E , 12/06/2003 s. 0164 - 0165



KIRJALLINEN KYSYMYS E-3144/02 esittäjä(t): Herbert Bösch (PSE) komissiolle (4. marraskuuta 2002) Aihe: Bulgariassa toteutetut yksityistämiset Bulgarian hallituksen toteuttamien yksityistämistoimien yhteydessä yksityistetään myös Bulgartabac, joka on eräs itäisen Euroopan suurimmista tupakkakonserneista. Yrityksen myyntimenettelyssä on ilmeisesti rikottu useita tarjouskilpailu- ja yksityistämisehtoja. Sopimuksen sai Tobacco Capital Partners (TCP), vaikka on todella syytä epäillä, ettei kyseinen yritys ollut suurimman tarjouksen tekijä. Se ei esimerkiksi kyennyt esittämään rahoituksen varmistavaa todistusta (Proof of Funds), ja rahallinen tarjous oli selvästi pienempi kuin muiden osallistujien tarjoukset. Kaiken lisäksi TCP:n perustajat kuuluvat olevan niitä asianajajia, jotka olivat aikaisemmin tehneet hallitukselle oikeudellisen analyysin yksityistämisestä. Mitä tietoa komissiolla on asiasta? Miten tärkeänä komissio pitää ehdokasvaltioiden yksityistämishankkeiden avoimuutta? Onko lähimenneisyydessä ollut vastaavanlaisia ongelmia ehdokasvaltioiden toteuttamissa yksityistämistoimissa? Mitä toimia komissio suunnittelee sen varalta, että ei noudateta tarjouskilpailu- ja yksityistämisehtoja? Voiko komissio taata, ettei synny vastaavanlaisia vaikeuksia hankkeissa, joita rahoitetaan EU:n liittymistä valmistelevista välineistä, kuten Sapard, Ispa ja Phare? Günther Verheugenin komission puolesta antama vastaus (9. tammikuuta 2003) Kolme hylätyn tarjouksen tekijää, jotka myöhemmin hakivat oikeusteitse muutosta Bulgarian yksityistämisviraston päätökseen, on esittänyt lukuisia Bulgartabacin yksityistämismenettelyä koskevia syytöksiä. Oikeudenkäyntimenettely käynnistettiin 5. syyskuuta 2002. Korkein hallinto-oikeus teki 29. lokakuuta 2002 päätöksen, jossa se hylkäsi hylättyjen tarjousten tekijöiden valitukset yleismenettelystä. Oikeus kuitenkin kumosi Bulgarian yksityistämisviraston päätöksen, jossa nimettiin tarjouskilpailun voittaja. Oikeus katsoi, ettei yksityistämisvirasto ollut noudattanut täysimääräisesti kaikkia menettelyjä. Oikeuden päätöksestä valitettiin, ja valitus hylättiin 16. joulukuuta 2002. Rooman sopimuksella ei puututa jäsenvaltioiden omistusoikeusjärjestelmiin (295 artikla). Tästä huolimatta valtion omistamien yritysten myynti voi tietyissä tapauksissa sisältää valtiontukea. Kun yksityistäminen toteutetaan myymällä osakkeita pörssissä, tämän oletetaan yleensä tapahtuvan markkinaehdoin, eikä sen odoteta sisältävän tukea. Jos yksityistäminen toteutetaan yrityksen myynnin kautta eikä pörssin kautta seuraavia ehtoja on noudatettava, jos halutaan osoittaa ilman lisätutkimuksia, että yksityistämiseen ei sisälly tukea: - on järjestettävä kaikille avoin ja läpinäkyvä tarjouskilpailu, jolle ei aseteta muita ehtoja, kuten esimerkiksi muun kuin tarjolla olevan omaisuuden hankinta tai tiettyjen liiketoimien jatkaminen - yritys on myytävä parhaimman tarjouksen tekijälle - tarjoajille on annettava tarpeeksi aikaa ja tietoa, jotta niillä on asianmukaiset mahdollisuudet tehdä arvio kyseisestä omaisuudesta tarjoustensa perustaksi. Yhdessäkään tapauksessa kyseisten osakkeiden tai kyseisen omaisuuden mahdollisia ostajia ei saa syrjiä heidän kansalaisuutensa perusteella. Joillekin ehdokasvaltiolle yksityistämistoimien avoimuus on aiheuttanut huomattavia vaikeuksia. Komissio on korostanut avoimuuden merkitystä määräaikaiskertomuksissaan ehdokasvaltioiden edistymisestä liittymis valmisteluissa. Ei kuitenkaan voida taata, etteikö ongelmia synny liittymistä valmistelevien välineiden täytäntöönpanossa. Komissio vakuuttaa, että petosten, mahdollisten säännönvastaisuuksien ja menettelyjen ja sääntöjen rikkomisen osalta toteutetaan asianmukaiset toimenpiteet, joihin voi tarvittaessa sisältyä vaatimus yhteisön rahoituksen täydellisestä palauttamisesta.